ועדת החינוך, התרבות והספורט, כנסת 20, פרוטוקול מספר 237, 2016-07-13 09:00

יעקב מרגי: בוקר טוב.

יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת.

יעקב מרגי: היום 13 ביולי 2016, ז' בתמוז התשע"ו.

יעקב מרגי: על סדר היום נושא אי פתיחת שנת הלימודים במעונות יום לא ממוגנים בעוטף עזה, של חבר הכנסת חיים ילין, חבר הכנסת יהודה גליק וחבר הכנסת עמר בר-לב.

יעקב מרגי: אם יבואו בהמשך ניתן להם את רשות הדיבור.

יעקב מרגי: נמצא אתנו חבר הכנסת חיים ילין, שמייד יפתח וידבר על המצב.

יעקב מרגי: גם ראש המועצה האזורית נמצא אתנו ונציגי המשרדים והתושבים.

יעקב מרגי: נשמע מה קרה, מדוע המעונות לא נפתחים.

יעקב מרגי: בקדנציות הקודמות שרפנו ימים ולילות ושעות בוועדות וחשבנו: הנה מיגנו את כל מוסדות החינוך בעוטף עזה.

יעקב מרגי: מה קרה?

יעקב מרגי: חיים ילין, אנא תספר לנו.

חיים ילין: כבוד היושב-ראש, בוקר טוב, תודה רבה על הדיון המהיר ועל לוח הזמנים הצפוף.

חיים ילין: מי שלא יודע, עוד מעט פגרה ואז כולם לחוצים להעביר כמה שיותר דברים.

חיים ילין: דווקא הנושא הזה בא מלמטה, למרות שאני מכיר אותו.

חיים ילין: הוא בא מהורים שכתבו לי והסבירו לי את המצב.

חיים ילין: כולנו בעוטף עזה מכירים את המצב, אבל ההצלחה כל-כך גדולה בצמיחה הדמוגרפית שאנחנו מגיעים בסופו של דבר לדיון בוועדת החינוך של הכנסת.

חיים ילין: החלטת בג"ץ והחלטות ממשלה דיברו על כך שכל מעונות היום, הגנים ובתי-הספר, כל מוסדות החינוך הפורמלי חייבים להיות ממוגנים, מה שלא קורה בחינוך הבלתי פורמלי.

חיים ילין: אי לכך לא יכולים להיות הילדים במקום, או לקבל חינוך במקום שהוא לא ממוגן.

חיים ילין: ובונים, לרוב בונים מבנים חדשים.

חיים ילין: אלא מה, יש גנים ומעונות ישנים שהם לא בתקן ובגלל ההצלחה הבלתי רגילה של הקליטה שראשי המועצות מבצעים בכל עוטף עזה אין מספיק מעונות יום וגנים.

חיים ילין: זה נשמע הזוי.

יעקב מרגי: אני רוצה לשתף אתכם בדבר שהוא מרנין ומשמח.

יעקב מרגי: הרי גם אני גר בישוב, לא ישוב חרדי.

יעקב מרגי: בדרך כלל נוף של עגלות ובטן הריונית רואים אצל החרדים.

יעקב מרגי: אני אומר לכם, ברוך השם סוף-סוף עלו אצלנו חבר'ה צעירים לראות את הדשא ופתאום בשעות אחר-הצהרים הכול מלא עגלות ילדים ותינוקות רצים.

יעקב מרגי: זה קורה בחברה הישראלית.

יעקב מרגי: נשמע אם המדינה ערוכה לקלוט אותם.

יעקב מרגי: לצערי הרב נראה לי שהיא לא ערוכה.

חיים ילין: בעוטף עזה לפחות חלק מן המשרדים באו לקראתנו כי הם הבינו שאם לא יתנו אישור לבנות גנים ומעונות יום אז אין איפה לקלוט את המשפחות.

חיים ילין: וזה בדיוק מה שקרה.

חיים ילין: ואז נפתחו גנים ומעונות יום שלא בתקן אבל בשביל לכפר על הזמן, לתקופת ביניים, שיכולה להיות במשרד החינוך לא יותר משנתיים כי משרד החינוך עובד בקצב מאוד-מאוד סדור, ובמשרד הכלכלה – אין לי שום דבר אישי עם הפקידות ואני עוד פעם מציין, יש פה עניין של מדיניות – 5 שנים, זה פחות או יותר פרק הזמן שלוקח לבנות מעון יום מרגע שניתן אישור לבנות אותו ועד שאוספים את כל הכסף כי כידוע המועצה לא יכולה להתחיל לבנות אם אין לה הרשאה על כל הכסף, חד-משמעית כך זה עובד.

חיים ילין: לכן יש מוסדות חינוך שבשנת הלימודים הבאה, ב-1 בספטמבר, לא ממוגנים.

חיים ילין: מה היינו עושים?

חיים ילין: פה התפקיד המרכזי הוא של פיקוד העורף.

חיים ילין: מה שהיינו עושים, פיקוד העורף היה בא לאותם גנים ומעונות יום ומביא את המיגון היביל שהוא יכול להביא.

חיים ילין: מה זה מיגון יביל?

חיים ילין: זה פלטות גבוהות מאוד.

חיים ילין: בנחל עוז עשו את זה וגם במועצה האזורית עשו את זה.

חיים ילין: ואז נותנים את הביטחון המקסימלי במצב הנתון.

חיים ילין: אני אומר, במצב הנתון הביטחון צריך להיות מקסימלי, כולל מיגוניות בחצר של הילדים וכולל כיתות ממוגנות אם אפשר להביא אותן.

חיים ילין: למה אני אומר את זה?

חיים ילין: ההוכחה הייתה ביום שישי.

חיים ילין: כתבתי שהשבת שמרה בשדרות על מוסדות החינוך, כי אם הטיל הזה היה נופל לא ביום שישי בלילה והיה מתפוצץ שם אני לא רוצה לחשוב מה היה קורה.

חיים ילין: אתה אוהב להגיד שיש הרבה נסים.

חיים ילין: אתה יודע מה, זה לא מדיניות להסתמך על הנסים.

חיים ילין: ממשלת ישראל לא יכולה להסתמך על נסים, למרות שיש רבים מאוד בעוטף עזה.

חיים ילין: לכן צריך לתת את הביטחון ואת תחושת הביטחון.

חיים ילין: על זה הדיון, זה מהות הדיון.

חיים ילין: אני מבקש שנצא מפה עם אמירה חד-משמעית, שכל המוסדות ימוגנו במקסימום האפשרי, שכל ההרשאות התקציביות ייצאו כמה שיותר מהר, שכל התקציב יעבור, ולדרוש גם ממשרד ראש הממשלה, שעוד מעט בנובמבר מביא את התוכנית לעוטף עזה לשנים הבאות, שבתוכה כבר יהיו מתוקצבים גנים ומעונות יום ממוגנים, גם אם אין מספיק ילדים.

יעקב מרגי: צופה פני העתיד.

חיים ילין: במקומות אחרים מביאים כיתה יבילה – אילנית שושני יכולה להסביר את זה – ואין שום בעיה, הם לא חיים מול מנהרות ומול טילים.

חיים ילין: תודה רבה.

יעקב מרגי: ידידי ראש המועצה האזורית, אני רוצה שתתייחס.

יעקב מרגי: קודם כול, אנחנו מכירים את המגבלה של משרד החינוך עם תוכניות חומש ותקצוב והכרה בצורך, וגם אחרי שמשרד החינוך מאשר יש רשויות מקומיות שלא מיישמות.

יעקב מרגי: תספר לי מה המצב במועצה שלך.

<אלון נתן שוסטר: שלום ותודה לאימהות מקיבוץ גבים, שאני חושב שבזכותכן ובזכות תשומת הלב של חיים ילין אנחנו יכולים היום להגיע לכאן כדי להביא את זעקת השטח אל המוסד המאוד-מאוד מכובד הזה.

<אלון נתן שוסטר: המצב הוא כדלקמן: אנחנו נהנים מאוד מן הצמיחה הדמוגרפית.

<אלון נתן שוסטר: בקיבוץ גבים, הגן ששנתיים מאוחר מדי יצא לגביו צו תחילת עבודה הוא הגן הראשון בשער הנגב מזה שלושים ומשהו שנים שנבנה כתוצאה מן הצמיחה הדמוגרפית.

<אלון נתן שוסטר: זה הגן הראשון אולם מעונות כבר נבנו, אבל כגן של משרד החינוך הוא הראשון.

<אלון נתן שוסטר: למה?

<אלון נתן שוסטר: אמנם ניבנו עשרות גנים, גם בשער הנגב ובוודאי בכל המרחב, 130-150 גנים חדשים ומוסדות חינוך, אבל הם ניבנו כדי להחליף את מוסדות החינוך שבג"ץ פסק שיש להחליף את המבנים הקיימים והממשלה תקצבה.

<אלון נתן שוסטר: והנה אנו עדים לצמיחה דמוגרפית.

<אלון נתן שוסטר: החברות שנמצאות כאן הן תושבות חדשות בקיבוץ גבים, וזה רק דוגמה אחת.

<אלון נתן שוסטר: הבעיה הגדולה שמחריגה וחייבת להחריג את התושבים ואת המסלול, את החיים בעוטף עזה ובשדרות, היא כמובן העובדה שאנחנו לא יכולים לקחת מבנה, בית מגורים – למשל אגף המעונות במשרד הכלכלה מאפשר לקחת מבנה בעיר ולהתאים אותו למשפחתון.

<אלון נתן שוסטר: אצלנו אין אפשרות כזאת כי בבית יש לכל היותר ממ"ד וזה לא מתאים.

<אלון נתן שוסטר: אנחנו לא יכולים להביא מבנים יבילים, ולהביא מבנה ממוגן זמנית נשמע לא סביר.

<אלון נתן שוסטר: התביעה שלנו פשוטה מאוד.

<אלון נתן שוסטר: אגב, החלטת הממשלה צריכה לצאת ממש בשבועות הקרובים, לפני נובמבר.

<אלון נתן שוסטר: ממשרד ראש הממשלה אנחנו תובעים למצוא פתרון, קודם כול למעונות של משרד הכלכלה על-ידי תקצוב ייחודי.

<אלון נתן שוסטר: מדובר על עשרות מיליוני שקלים בודדים כדי לפתור בעיות.

<אלון נתן שוסטר: אני רוצה לדייק.

<אלון נתן שוסטר: היום בדקתי.

<אלון נתן שוסטר: לשמחתי בשדרות אין צורך.

<אלון נתן שוסטר: דיברתי עם ראש העירייה היום.

<אלון נתן שוסטר: יש שם בעיות אחרות בתקצוב ובסיוע אבל בהקשר הזה, בנושא מעונות לשמחתי בעיר שדרות אין קושי.

<אלון נתן שוסטר: במועצה האזורית אשכול שהיא צמודת גדר וצמודת גבול למצרים ב-3 ישובים אין פתרון לשנה הקרובה.

<אלון נתן שוסטר: כלומר, או שישלחו ילדים, כפי שעושים עכשיו בנווה ובבני נצרים על גבול מצרים – אגב, לא ב-7 קילומטר, לא בעוטף עזה, אבל חיים ילין יספר לכם שהם צמודים לגדר וכל מוסדות החינוך בבתים של המתיישבים החדשים על גבול מצרים ממוגנים ובעצם ההנחיה זהה מבחינת המיגון.

<אלון נתן שוסטר: אני מחדד, אמנם זה לא עוטף עזה אבל בפירוש חייב להיות ממוגן.

<אלון נתן שוסטר: כבר עכשיו נמצאים שם עשרות ילדים במבנה שהוא לא תקני.

<חגי פורגס: כשאתה אומר שאין פתרון, הכוונה שהמעון לא ממוגן או שאין מעון?

<אלון נתן שוסטר: כן, המעון לא ממוגן.

<אלון נתן שוסטר: יש מעון עם ממ"דים.

<אלון נתן שוסטר: שם מדובר בילדים בגיל של מעונות.

<אלון נתן שוסטר: בגבים, ועד לא מזמן גם במפלסים, יש ילדים בני 4-5.

<אלון נתן שוסטר: פה מדובר בסיטואציה אחרת לגמרי.

<אלון נתן שוסטר: אמרתי: נווה ובני נצרים.

חיים ילין: אני רק רוצה לתקן.

חיים ילין: נווה ובני נצרים בהחלטת ממשלה, כאשר הוקמו הישובים האלה קבעו, בגלל שהם נמצאים עד 2.5 קילומטרים מגבול מצרים וזה נקרא "ציר החי"ת הקטן":

חיים ילין: יוצאים מרצועת עזה לגבול מצרים, הג'יהאד האסלאמי יורה מתוך גבול מצרים לעבר אותם ישובים וחוזר בחזרה אל תוך רצועת עזה, זה דבר ידוע.

חיים ילין: לכן קיבלו החלטה למגן בדיוק כמו בעוטף עזה והם הוחרגו.

חיים ילין: אלה שני ישובים על גבול מצרים.

חיים ילין: הם לא בעוטף של 10 קילומטרים.

חיים ילין: הם עד 3 קילומטרים מגבול מצרים.

יעקב מרגי: כדאי שנמצה את הזמן נכון, נקבל החלטות ונהיה פרקטיים.

יעקב מרגי: בואו נתמקד כרגע במעונות.

יעקב מרגי: לגבי החשיבות אין ספק, לא צריך לדבר.

יעקב מרגי: אני רוצה שתציג לנו מבנים קיימים שלא ממוגנים וצורך במבנים חדשים.

יעקב מרגי: כרגע תתמקד במעונות ואז אדע שאני יכול לשים בצד את הטיפול של משרד הכלכלה.

<אלון נתן שוסטר: להבנתי – וטעות לעולם חוזרת – נכון להיום בנווה ובני נצרים יש מבנים עם מיגון חלקי וחייבים כמובן למצוא פתרון מלא, ובקיבוץ חולית, שגם הוא מתחדש לשמחתנו, בחודשים הקרובים ייווצר כבר קושי, ייווצר פער והורים יישארו בבית.

<אלון נתן שוסטר: זה צורך מיידי.

<אלון נתן שוסטר: אם מדברים על החלטת ממשלה – לזה היא צריכה להיות מיועדת.

<אלון נתן שוסטר: במגן, ניר עוז וכיסופים, מדובר בישובים שנמצאים בתכנון וצריך לעבוד עכשיו, עם כסף שחייב להגיע עכשיו כדי שבשנת תשע"ח לא נגיע למצב שילדים נמצאים בבית.

<אלון נתן שוסטר: בשדות נגב – אותו מצב, כדי שבשנת תשע"ח נוכל להכניס ילדים למבני מעונות עם שלוש כיתות.

<אלון נתן שוסטר: בשוקדה, בתקומה ובזמרת צריך להוסיף כיתה אחת.

<אלון נתן שוסטר: הכול דברים שעכשיו צריך לתקצב כדי לבצע במהלך השנה הקרובה.

<אלון נתן שוסטר: בחוף אשקלון אותו דבר לגבי גברעם וזיקים.

<אלון נתן שוסטר: אם רוצים להתרווח ולהגיד שאין בעיה, כאילו בגברעם, זיקים, שוקדה, תקומה וזמרת אין בעיה עכשיו, בסדר, אבל הבעיה תהיה בעוד שנה.

<אלון נתן שוסטר: זה נקרא עכשיו.

יעקב מרגי: מה שאומר לכם גם חבר הכנסת חיים ילין וגם ראש המועצה, גם לגבי אלה שכרגע הנורה לא מהבהבת וכאילו יש להם פתרון עכשיו, אין ספק שבשנים תשע"ז ותשע"ח יהיה צורך מיידי.

יעקב מרגי: הליך הבנייה והליך ההקצאה אורך זמן.

יעקב מרגי: לכן צריך לקבל החלטות ממשלה.

יעקב מרגי: אם צריך לקבל החלטות ממשלה – תביאו אותן.

יעקב מרגי: אם לא צריך לקבל החלטות אלא צריך לתקצב בתוך העבודה הפנימית שלכם – תעשו את זה.

יעקב מרגי: זה מה שהוא אומר לכם.

<אלון נתן שוסטר: אחרון הוא שער הנגב, המועצה שאני עומד בראשה.

<אלון נתן שוסטר: בקיבוץ ניר עם הייתה לנו סאגה שלמה עם מעון "הדר" וזה הסתדר ועכשיו שוב יש צמיחה דמוגרפית.

<אלון נתן שוסטר: יש כבר ילדים שמחכים – המבנה היה צריך להיות מוכן עכשיו כדי להיכנס אליו וילדים יישארו בבית.

<אלון נתן שוסטר: זו המציאות.

<אלון נתן שוסטר: אני מסכם ואומר, התשובה שאני מקבל ממשרד הכלכלה היא שאין כסף, אין שקל אחד בקופה.

<אלון נתן שוסטר: משרד האוצר מגלגל אותי.

<אלון נתן שוסטר: משרד ראש הממשלה מבין את הבעיה.

יעקב מרגי: זה כסף גדול, נכון?

יעקב מרגי: נשמע כאן.

יעקב מרגי: נציגי משרד האוצר נמצאים אתנו?

יהודה גליק: הבשורה הטובה מכל מה שהוא אומר, שברוך השם יש גידול דמוגרפי.

יהודה גליק: איזה כיף לשמוע.

יהודה גליק: רוב הציבור בארץ חושב ששוקדה זה רק כלניות, אז יש שם גם בני אדם.

יעקב מרגי: דיברנו על זה בהתחלה.

יעקב מרגי: הבטחתי לומר לכם מה המקור של גבים.

יעקב מרגי: במלכים א' כתוב: "וייבן את הבית ויכלהו.

יעקב מרגי: ויספון את הבית" – וזה גם קשור למיגון – "גבים ושדרות בארזים".

יעקב מרגי: ארזים אנחנו יודעים, וגבים לפי הפירוש זה מארג של נצרים.

יעקב מרגי: הנה יש לכם את המקור של "גבים".

יעקב מרגי: הם שכנים שלי אז הייתי חייב לדעת את זה.

<אלון נתן שוסטר: צבי הירשפלד מן העלייה הראשונה הקים את חוות "רוחמה" הראשונה.

יעקב מרגי: הוא ייסד את שדה צבי.

<אלון נתן שוסטר: אני לא יודע אם הוא ייסד אבל הישוב נקרא על שמו.

יהודה גליק: הארזים זה גם מחסום ארז.

יעקב מרגי: רבותי, בואו נעשה סדר, אנחנו מדברים על מעונות.

יעקב מרגי: לפיקוד העורף גם יש מה לומר בסוגיה הזאת, אתן לך לדבר.

יעקב מרגי: משרד הכלכלה, אני רוצה לדעת מה התוכניות שלכם בכלל בסוגיית בינוי מעונות, ובמיוחד בסוגיית מיגון ובינוי של מעונות יום ממוגנים ביישובי עוטף עזה או סמוכי גדר, מה שנקרא.

יעקב מרגי: בבקשה.

<חגי פורגס: אני מן האגף למעונות יום ומשפחתונים במשרד הכלכלה.

<חגי פורגס: קודם כול, אני שותף לשמחה לשמוע על הגידול בישובים האלה בפרט וברשויות האלה בכלל.

<חגי פורגס: אני שמח לשמוע.

<חגי פורגס: אנחנו מודעים לאתגרים, מודעים למחסור ולקשיים ואנחנו באמת עושים מאמצים לקדם פתרונות.

<חגי פורגס: קודם כול אתאר בקצרה מה עשינו בשנתיים וחצי האחרונות ואז אענה לשאלתך, מה התוכנית לשנים הבאות.

<חגי פורגס: משנת 2011 אנחנו מתקצבים סכומים נכבדים מאוד להגדלת היצע מעונות היום בכל הארץ, בעקבות המלצות ועדת טרכטנברג.

<חגי פורגס: הקצינו עד כה כ-1.1 מיליארד שקל לכל הארץ.

<חגי פורגס: בשנת 2014 עשינו מעבר לשיטת תקצוב חדשה, פישטנו נהלים, הסרנו חסמים, הגדלנו תקציבים והוספנו גם תקציב מסוים למיגון מעונות בעוטף עזה.

<חגי פורגס: בתוך שיטת מנגנון התקצוב החדש בשנת 2014 נתנו עדיפות מסוימת ליישובי שדרות ועוטף עזה ובשנת 2015 נתנו עדיפות משמעותית מאוד.

<חגי פורגס: הקפצנו את יישובי שדרות ועוטף עזה לראש הרשימה שתקבל תקציב.

<חגי פורגס: ברגע שיש כסף הוא יחולק קודם כול ליישובי שדרות ועוטף עזה.

<חגי פורגס: מנגנון החלוקה הוא: כל הקודם זוכה.

<חגי פורגס: מי שמגיש ראשון, יקבל.

<חגי פורגס: עוטף עזה – לא משנה מתי יגישו, הם מוקפצים לראש התור.

יעקב מרגי: תבורכו.

חיים ילין: אנחנו רגילים לזה גם עם הטילים.

חיים ילין: כל הקודם שנכנס לממ"ד ניצל.

חיים ילין: זה אותו דבר...

מירב בן ארי: תמיד זוכים.

מירב בן ארי: ..

יעקב מרגי: אני רוצה למקד ולהתכוונן לכיוון הבעיה והפתרון.

יעקב מרגי: ב-2015 תקצבתם?

<חגי פורגס: כן.

יעקב מרגי: אתה יודע לומר לי כמה?

<חגי פורגס: בשדרות ועוטף עזה הוקצו 6 מעונות בסכום של 24 מיליון ש"ח, כולל מיגון.

<חגי פורגס: בשנת 2014 הוקצו שני מעונות לשדרות, ומעבר לזה עוד 6 מיליון למיגון.

<חגי פורגס: בשנת 2016 יישובי עוטף עזה קיבלו קדימוּת ולכן כל מה שהם ביקשו הם קיבלו.

<חגי פורגס: ב-2016 לא ביקשו.

יעקב מרגי: אלון שוסטר, לא ביקשתם ב-2016?

<אלון נתן שוסטר: מה זה "לא ביקשנו"?

<אלון נתן שוסטר: קודם כול, לא כל-כך משנה אם ביקשנו או לא.

<אלון נתן שוסטר: אין כסף.

<אלון נתן שוסטר: נתחיל בזה.

<חגי פורגס: אני מדבר על 2016.

יעקב מרגי: בשנה השוטפת הנוכחית תקצבתם בינוי מעונות?

<חגי פורגס: תקצבנו בינוי לרשויות שהגישו בקשות.

יעקב מרגי: המועצה האזורית שער הנגב הגישה בקשות למעונות?

<חגי פורגס: עד כמה שאני יודע- - -

<אלון נתן שוסטר: היה "קול קורא" שלא הגשנו לו בקשות בשנת 2016?

<חגי פורגס: מה שהוגש קיבלו.

<חגי פורגס: בשנת 2016 אני לא זוכר שהוגשו בקשות.

יעקב מרגי: בוועדות הכנסת אני דורש לא לזכור אלא לדעת.

<חגי פורגס: אני אומר בוודאות.

יעקב מרגי: נוכל לתת לך כמה דקות לבדוק את זה.

<חגי פורגס: אני אומר לך עכשיו בוודאות.

יעקב מרגי: פרסמתם "קול קורא" בשנת 2016 לבינוי מעונות?

<חגי פורגס: פה צודק אלון שוסטר, זה נכון, לא פרסמנו "קול קורא" לכל הארץ.

<חגי פורגס: התקציב שחולק בשנים 2014, 2015 ו-2016 מתבסס על בקשות שהוגשו.

חיים ילין: אני מבקש שתוציא את ההודעה הזאת לחמאס, שלא יירו כל עוד אין "קול קורא".

חיים ילין: ..

יעקב מרגי: חיים ילין, תעזוב את חוש ההומור שלך, אני לא מתמודד אתו.

חיים ילין: זה לא חוש הומור.

חיים ילין: אני רציני.

חיים ילין: האויב ממול לא מתחשב.

יעקב מרגי: אני רוצה לעזור לך, הבנתי איפה ההתחפרות שלך.

<חגי פורגס: אני אומר הכול, אני שקוף וגלוי.

יעקב מרגי: התקציב הוא דו-שנתי?

יעקב מרגי: החלוקה של שנת 2015 היא לשנים 2015-2016?

<חגי פורגס: לשנים 2014, 2015 ו-2016.

יעקב מרגי: זה היה מִקשה אחת?

יעקב מרגי: לכן לא פרסמתם ב-2016?

<חגי פורגס: אלה שתי מקשות, וב-2015 הייתה איזו קפיצה לטובת עוטף עזה.

יעקב מרגי: זה אמור גם לכסות את שנת 2016?

<חגי פורגס: שוב, אדייק.

<חגי פורגס: בשנים 2014, 2015 ו-2016 – בשנת 2014 יצא "קול קורא" במסגרת השיטה החדשה.

<חגי פורגס: לשמחתנו הביקושים אז היו מאוד-מאוד-מאוד גבוהים.

<חגי פורגס: במהלך השנים 2015 ו-2016 אנחנו ממשיכים לתקצב את הביקושים שהיו ב-2014.

חיים ילין: אנחנו צריכים קדימה.

חיים ילין: לא אחורה.

יעקב מרגי: הוא צודק.

יעקב מרגי: גם אני הייתי שר וכך זה היה.

יעקב מרגי: כשאתה מגיש בקשות ויש לך רשימה גדולה, אתה "שופך" ו"שופך".

יעקב מרגי: נתתם קדימויות לאלה שהגישו בשנת 2014 ולא זכו.

<חגי פורגס: נכון.

<חגי פורגס: עכשיו אנחנו במצב – אולי לא דייקתי, לא אפשרנו להגיש בקשות חדשות לכל הארץ.

<חגי פורגס: זה לגבי העבר.

<חגי פורגס: עכשיו אני מגיע לתוכנית, מה שביקשת.

יעקב מרגי: תעצור רגע עם התוכנית.

יעקב מרגי: אני רוצה שההורים שהגיעו מגבים ידברו כעת.

<אלון נתן שוסטר: אם כי שם מדובר בגן ילדים.

יעקב מרגי: אם זה גנים אז תחכו.

יעקב מרגי: תמשיך לתוכנית.

<חגי פורגס: לגבי התוכנית, התקציבים שהיו בשנים 2011-2016 הם במסגרת החלטת הממשלה שאימצה את דוח ועדת טרכטנברג.

<חגי פורגס: הוקצו לנושא הזה תקציבים משמעותיים מאוד בהיקף נרחב מאוד.

יעקב מרגי: הרשויות המקומיות לא היו ערוכות?

<חגי פורגס: זה היה בשנים 2011-2016.

<חגי פורגס: לא ניכנס כרגע לעבר.

<חגי פורגס: כל החבילה הזאת נגמרה ב-2016.

<חגי פורגס: ב-2017 אין לנו תקציב מובטח לתוכנית הזאת.

<חגי פורגס: מתנהלים עכשיו דיוני תקציב ואני יודע שהנושא הזה נידון.

יעקב מרגי: משרד הכלכלה לא נערך להגיש תוכנית עבודה לקבלת החלטת ממשלה נוספת?

<חגי פורגס: על בינוי בכל הארץ?

<חגי פורגס: עכשיו מתנהלים דיוני התקציב ואני יודע שהנושא הזה עולה בהם.

יעקב מרגי: הייתי שותף בדיוני הממשלה כשהתקבלה ההחלטה לגבי המעונות על-פי ועדת טרכטנברג.

יעקב מרגי: ב-2016 תם תוקף ההחלטה.

יעקב מרגי: הרציונל לא הסתיים כי לא מילאנו את הצורך.

יעקב מרגי: אנחנו עדיין בחוסר גדול מאוד של מעונות בעוטף עזה ובכל הארץ.

יעקב מרגי: מן הראוי שמשרד שמבקש להאריך את החלטת הממשלה הזו או להוסיף לה, משרד הכלכלה לא יקבל מענה לצורך האמיתי במסגרת דיוני תקציב רגילים.

יעקב מרגי: אם לא החלטת הממשלה שהייתה בעקבות ועדת טרכטנברג לא הייתם מקבלים את המאסה הגדולה הזו משנת 2011 ואילך.

יעקב מרגי: לכן אם אתה שואל אותי, אני אומר לך ולממונים שלך עד דרג מנכ"ל, תעבדו לא רק במשא ומתן על התקציב של השנים 2017-2018 אלא על החלטת ממשלה ייעודית לבינוי מעונות.

יעקב מרגי: בסדר?

<חגי פורגס: אני לא שותף לדיוני התקציב אבל אני יודע שבדיוני התקציב יש משמעות רבה מאוד לנושא המעונות והוא נידון שם.

<חגי פורגס: במקביל בשבוע שעבר היה דיון אצל מנכ"ל המשרד עם כל ראשי הרשויות של עוטף עזה והועלו צרכים רבים, לאו דווקא מעונות יום, אבל מעונות היום תפסו חלק ניכר מאוד, ודיברו על החלטות ממשלה.

<חגי פורגס: מי ששותף פעיל בהחלטות הממשלה האלה הוא משרד ראש הממשלה, שגם דואג לתקצוב הנושא הזה.

<חגי פורגס: גם הערוץ של החלטת ממשלה עומד על הפרק.

חיים ילין: עוטף עזה לא יכול להיות בן ערובה של כל מדינת ישראל בהחלטות על כל מדינת ישראל.

חיים ילין: תחריגו את עוטף עזה.

חיים ילין: שימו 10 מיליון שקל מהתקציב השוטף וזהו.

יעקב מרגי: אנחנו עוצרים בעניין המעונות כי כבר הגעתי לתובנה.

יעקב מרגי: יהיה סיכום.

יעקב מרגי: נוציא דרישה גם למשרד הכלכלה, גם למשרד האוצר וגם למשרד ראש הממשלה.

יעקב מרגי: האימהות היקרות, מה הסיפור שלכן?

יעקב מרגי: מה הבעיה?

חיים ילין: הבעיה שלהן זה השכנים, פשוט מאוד.

חיים ילין: אם היו שכנים שלא יורים אז לא הייתה להן בעיה.

<תמר קרסו: אני תמר קרסו.

<תמר קרסו: הגידול הדמוגרפי זה אני.

<תמר קרסו: לפני שנה וחצי ארזנו את המשפחה ועברנו מרמת אביב לגבים.

<תמר קרסו: זה מדהים, תענוג גדול.

<תמר קרסו: הבן המתוק שלי, בן 3, אמור להיכנס לקבוצת גן "דקל" שהוקמה לפני שנתיים ומרגע שהגענו אנחנו מחכים להקמת המבנה שלו.

<תמר קרסו: סביב זה בעצם התחיל כל המאבק.

יעקב מרגי: איפה הילדים מאז שהגעתם?

<תמר קרסו: הם אמורים בשנה הקרובה, בספטמבר, להיכנס לקבוצת גן "דקל", שכבר שנתיים נמצאת במבנה זמני, מתוך הבנה שהמבנה הקבוע עומד לקום.

<תמר קרסו: פה אתייחס לעניין משך הזמן שאורכים תהליכים.

<תמר קרסו: קראתי בשמחה גדולה את החלטת הממשלה הגדולה, על כל התוכנית שהוקמה לקידום עוטף עזה, באמת תוכנית מפורטת מאוד שהרעיון שלה לחזק ולהביא עוד אנשים, ובאנו.

<תמר קרסו: עכשיו, מה קורה עם הילדים?

<תמר קרסו: אם כל דבר כזה לוקח שנתיים, או 5 שנים במקרה של המעונות, אז אתם מביאים את האנשים כדי שיישבו ויחכו לגן שיוקם?

<תמר קרסו: כי התהליכים אורכים זמן, לוקח זמן להעביר החלטות ולוקח זמן להעביר כסף.

יעקב מרגי: מה, לא ידעת שאת נמצאת במדינת ישראל?

יעקב מרגי: ככה זה – קודם כול יוצרים את הבעיה.

<תמר קרסו: ואחר-כך נראה מה עושים.

<תמר קרסו: עומרי שלי אמור להיכנס לקבוצת "דקל" בספטמבר, אולם הקבוצה הזאת כבר שנתיים נמצאת במבנה זמני.

<תמר קרסו: אנחנו עובדים מול המועצה ומקבלים תשובות שהכסף צריך להגיע וצריך לאשר את זה וצריך לאשר את זה.

<תמר קרסו: כרגע לשמחתי, בעקבות העבודה מול המועצה וגם עבודה שנעשתה כאן אנחנו מקווים בימים הקרובים לשמוע את הטרקטורים מתחילים לעבוד.

<תמר קרסו: זה אומר שבספטמבר הילד שלנו לא יהיה בגן הממוגן.

יעקב מרגי: נשמע תשובות.

יעקב מרגי: תודה.

<דורית פז לוי: אני דורית.

<דורית פז לוי: אורי הבן שלי משויך לאותה קבוצה.

<דורית פז לוי: הבן הגדול שלי תום נכנס לקבוצה הראשונה של גן "דקל" שהיה במקלט עילי, שהיום לא יכול להכיל את כמות הילדים בקבוצת הגיל הבאה.

<דורית פז לוי: המשמעות של זה היא שאנחנו צריכים לשלוח את הילדים בשנה הבאה למבנה שלא יכול לתת מענה בהתרעה של "צבע אדום" ל-20 ילדים שצריכים להגיע לאיזה מרחב מוגן.

<דורית פז לוי: זה כבר לא מעונות יום, שאנחנו יכולים להשאיר את הילדים בבית ולהחליט שאנחנו לא הולכים לעבודה.

<דורית פז לוי: לפי החוק במדינת ישראל, זה משרד החינוך, הילדים אמורים להגיע לגני הילדים.

<דורית פז לוי: בשורה התחתונה, המדינה לא נותנת לנו פתרון שמאפשר לנו לפעול לפי חוק ולשלוח את הילדים לגן שנותן מענה סביר.

<דורית פז לוי: ברור לי שהפתרונות לא הרמטיים ואנחנו בחרנו ובאנו לגבים וחיים בעוטף עזה, אבל הפתרון שקיים היום הוא פתרון לא סביר.

<דורית פז לוי: להגיד שהתקציבים הועברו או שהשבוע אושרו התקציבים, זה יפה ונחמד ואולי יהיה טוב לבן שלי שיגיע לשם בעוד שנתיים, הילד השלישי שלי, אבל לילד הזה, שאני צריכה לקום בבוקר ולשלוח אותו לגן, הפתרון שקיים היום לא הולם, וגם התקציב שהועבר לא מניח את דעתי.

<דורית פז לוי: לכן אנחנו פה.

יעקב מרגי: יהודה גליק, אתה מן המציעים לכן אני נותן לך להתייחס כעת כפרוצדורה.

יעקב מרגי: לאחר מכן נעבור למשרד החינוך לשמוע איפה זה עומד, מה הסטטוס של הבקשות האלה, אם הוגשו, מה הוגש, האם הוכר הצורך או לא הוכר הצורך, האם זה מופיע בתקצוב.

יעקב מרגי: נשמע.

יהודה גליק: אני מחרה מחזיק אחרי מורי ורבי חיים ילין, שהנושא של עוטף עזה הוא לא בעיה פרטית שלו.

יהודה גליק: אגב, אני לא אוהב את השם "עוטף עזה".

יהודה גליק: צריך לומר: חגורת הביטחון הדרומי של מדינת ישראל.

יהודה גליק: מעבר לזה אני רוצה לומר שהנשים האלה הן גיבורות והן שולחות את הילדים שלהן לגנים, אבל צריך לדעת שאנחנו צריכים לדאוג שאף אחד שם לא יצטרך לחיות בחרדה ולחשוב אולי לחזור בחזרה לרמת אביב, כי יש לנו אינטרס.

יעקב מרגי: נקלוט אותם בשדה צבי, אם ירצו...

יהודה גליק: צריך לתת פה עדיפות עליונה כדי שהאימהות האלה ועוד אימהות יוכלו לשלוח את הילדים שלהן לגן בשמחה וברוגע.

יהודה גליק: זה מה שמחזיק את הגבול הדרומי של מדינת ישראל.

<אילנית שושני: אני מנהלת אגף הבינוי במשרד החינוך.

<אילנית שושני: אני מלווה את פרויקט מיגון עוטף עזה, או רצועת הביטחון הדרומית של המדינה, משנת 2010.

<אילנית שושני: זה פרויקט שעולה כסף.

<אילנית שושני: משרד החינוך השכיל בתחילת הדרך למפות את כל התוספות התקציביות שנדרשות לפרויקטים כאלה.

עודד פורר: כמה כסף בכל שנה?

<אילנית שושני: הפרויקט הגדול של בינוי 13 בתי-ספר וגני ילדים בגזרת עוטף עזה היה בהיקף של יותר מ-300 מיליון שקל על-פי החלטת בג"ץ שניתנה בזמנו ומאז אנחנו מטפלים בכל הפרויקטים שהם בגין גידול טבעי.

<אלון נתן שוסטר: זה היה 13 בתי-ספר אבל הרבה יותר מ-300 מיליון שקל.

חיים ילין: כל המיגון נגמר ב-2.5 מיליארד שקל.

<אילנית שושני: היו לזה תוספות.

יעקב מרגי: זה לכל המיגון.

יעקב מרגי: אל תפילו הכול עליה.

<אילנית שושני: יש דברים שקשורים אליי ויש דברים שלא קשורים אליי.

חיים ילין: עוד 1.5 מיליארד שקל לממ"דים של הבתים.

חיים ילין: בסך הכול 4 מיליארד שקל.

יהודה גליק: בסדר, תהיה נחמד אליה.

יהודה גליק: מה אתה רוצה ממנה?

יהודה גליק: היא בצד שלך.

יעקב מרגי: אם לא תהיה רגוע אביא לכאן גם את שי חרמש, כי הוא השתתף בהרבה ישיבות של ועדת הכספים.

יעקב מרגי: בבקשה.

<אילנית שושני: פרויקט המיגון מחייב התגייסות מיוחדת, גם תוספות הנדסיות מיוחדות שקשורות במבנה, שמגיעות ליותר מ-50% ממפתח עלות של משרד החינוך.

<אילנית שושני: רק לסבר את אוזניכם, גן עולה בממוצע כ-750,000 שקל, גן ממוגן מגיע ל-1.2-1.3 מיליון שקל – המבנה, החלונות הממוגנים, תוספת עבור כל אותן מצחיות בטון מפורסמות שמלוות את הגנים.

<אילנית שושני: שיפינו גם בנושאים נוספים שקשורים בפדגוגיה, כפי שנתנו הצטיידות מיוחדת לפרויקטים האלה.

<אילנית שושני: עד כאן.

<אילנית שושני: בנושא הגנים, זה היה תקציב ייעודי תוספתי בשיתוף עם משרד החינוך.

<אילנית שושני: כל הבקשות החדשות- - -

יעקב מרגי: יש לי בעיה.

יעקב מרגי: אני מבקש שתעני לי על השאלות שלי.

יעקב מרגי: אני רוצה לדעת מה הסטטוס של הבקשות, במיוחד מאחר והאימהות היקרות של גבים הגיעו, הסטטוס מול המועצה, איפה זה נמצא, האם הוגשה בקשה, האם תוקצבה, האם יש הרשאה, מה שלב התכנון, האם המועצה כשלה ולא טיפלה.

יעקב מרגי: תעני לי תשובות.

<אילנית שושני: גן גבים מלווה אותנו לפתיחת שנה זו הפעם השנייה.

<אילנית שושני: הצורך בהקמת גן הוכר כמדומני ב-2013 או 2014.

<אילנית שושני: אלון שוסטר, תתקן אותי אם אני טועה.

<אילנית שושני: המועצה הייתה צריכה להתחיל הליך של תכנון.

<אילנית שושני: אושר התכנון, הפרויקט הזה היה זמין לתקצוב.

<אילנית שושני: תקצבנו אותו בשנה שעברה, ב-2015 היה תקצוב לגן הזה.

<אילנית שושני: בשנה שעברה נתנו פתרון נקודתי זמני לפרויקט הזה.

<אילנית שושני: הבטחנו שהפרויקט הזה יתוקצב, ואכן הוא תוקצב.

<אילנית שושני: התוספות ההנדסיות ניתנות עם קבלת תוצאות המכרז.

<אילנית שושני: השנה הוגשו התוצאות ואישרנו את התוספות ההנדסיות.

<אילנית שושני: נותרה סוגיה אחת אחרונה שאני שמחה לבשר שגם היא נפתרה השבוע, 28 מטרים יוצאים בהתחייבות, כולל התוספות.

<אלון נתן שוסטר: זה מה שהמועצה נתנה כמקדמה.

<אילנית שושני: נכון, המועצה נתנה וזה לא עיכב את הפרויקט.

יעקב מרגי: מימון ביניים.

<אילנית שושני: המועצה נתנה, כך סוכם ואני עומדת מאחורי ההתחייבות.

<אילנית שושני: השבוע תצא ההתחייבות, כולל התוספות שלה.

<אילנית שושני: כך שמבחינתנו הפרויקט הזה הוכר ותוקצב, ניתנה לו התחייבות, כולל התוספות באמצעות "מפעל הפיס".

<אילנית שושני: התקצוב עבר דרך "מפעל הפיס".

<אילנית שושני: אישרנו את התוספות ההנדסיות ומבחינתנו הפרויקט הזה יצא לדרך.

<אילנית שושני: צריך להבין שיש עוד המון בקשות לעוטף עזה.

<אילנית שושני: אם אתה רוצה לדעת, יש 13 גנים שכרגע נמצאים בשלבי הכנה, גם באשכול, יש צמד גנים בישע, במפלסים.

<אילנית שושני: יש 13 גנים שצריכים להיות מתוקצבים ב-2016.

יעקב מרגי: לשנת תשע"ז הם לא יקבלו את הגן הממוגן.

יעקב מרגי: אני ברומן מתגלגל עם תמיר בן משה, מנהל מינהל הפיתוח.

יעקב מרגי: אגיד לך את האמת, זו הקדנציה החמישית שלי בכנסת.

יעקב מרגי: הייתי גם ראש מועצה דתית ו"הרצתי" פרויקטים של פיתוח, ו"הרצתי" פרויקטים של פיתוח בתוך המשרד.

יעקב מרגי: אמרתי את זה למנכ"לית ואמרתי לתמיר בן משה ואני אומר לך שוב: משהו בתהליך מסורבל מדי, אטי מדי.

יעקב מרגי: ולא מה שקשור בתכנון.

יעקב מרגי: אנחנו מכירים את המחלה של התכנון, זה "רעה חולה".

יעקב מרגי: על המגרש שלי אני מנסה כבר שנה להוציא היתר בנייה.

יעקב מרגי: זה "רעה חולה".

יעקב מרגי: כאילו בפעם הראשונה הולכים לבנות בית במדינת ישראל.

יעקב מרגי: אבל הקטע הזה שבמועצה התהליך עד ההכרה, עד התשובות וכן הלאה נמרח כמו מסטיק.

יעקב מרגי: גם האכיפה שלכם.

יעקב מרגי: נמצא אצלי מסמך שלכם על רשות מקומית מסוימת שניתנו לה 12 הרשאות, מתוכן מבוצעים 3 פרויקטים ברמה של 20% ברצף של 10-12 שנים.

יעקב מרגי: מישהו לא מכניס את הידיים לכיס, לא דוחף, לא מניע את זה.

יעקב מרגי: אז מה אני יכול לומר להם?

יעקב מרגי: תודה שבאתם, בשנת תשע"ח הילדים יהיו במבנה תקני ממוגן.

<אלון נתן שוסטר: במהלך תשע"ז.

יעקב מרגי: בשבילי זה תשע"ח.

יעקב מרגי: את אומרת: עכשיו 28 מטר, עכשיו הוא הולך למכרז, עכשיו הוא הולך לזה.

<אילנית שושני: דרך אגב, המכרז יצא.

יעקב מרגי: עד שהוא יתחיל לבנות.

יעקב מרגי: אני לא יודע מתי המבנה יתאכלס.

יהודה גליק: במהלך תשע"ז, בעזרת השם.

יעקב מרגי: אבל לא על זה קיימנו את הדיון.

יעקב מרגי: אם לא הצלחנו בתשע"ז אני רוצה לדעת שהולך להיות פה תהליך בינוי, לא רק בעוטף עזה.

יעקב מרגי: אני יודע את המצוקה שלכם, גם החשב הכללי גורר לכם את עניין הקריטריונים, זה לא נסתר מעיניי, אני מכיר, ובמשרד אוצר יש נוסחה: הגוף היחיד שהזמן פועל לטובתו הוא משרד האוצר.

יעקב מרגי: ככל שזה נמשך יש עודפים שעוברים משנה לשנה, ואחר-כך יש עיכובים של חצי שנה עם גפני בוועדת הכספים, וברוך השם המדינה חיה למרות זה.

יעקב מרגי: איך אמר חיים ילין: לא בונים על נסים, אבל מה לעשות, דה פקטו כך קורה לנו.

יעקב מרגי: זה חייב להשתנות.

יעקב מרגי: אם רוצים תהליך של "קול קורא", פרסום תוצאות, הוצאת הרשאות – כל הסיפור הזה חייב להיכנס לקצב, שיהיה מישהו ספציפי שמטפל ספציפית פרטנית בפרויקטים ושיהיה עניין למשרד.

יעקב מרגי: במשך 4 שנים הייתי שר ואני נפגשתי עם אנשי אגף התקציבים באותה שנה פעמיים נוספות לתוספת תקציב אחרי מיצוי.

יעקב מרגי: "גילחתי" את כל העודפים המצטברים שהיו לי, לא נתתי להם להצטבר, כי מיניתי אדם שכל היום תפקידו היה רק לממש ולממש ולממש ו"לדחוף".

יעקב מרגי: חבל.

יעקב מרגי: אנחנו חיים במתח אדיר באזור הזה, רק לאחרונה התבטא ראש השב"כ שהשקט בעזה מטעה.

יעקב מרגי: אנחנו יודעים בדיוק מה הם זוממים.

יעקב מרגי: זה שלא קורים דברים, זה לא מובן מאליו.

יעקב מרגי: בסוגיית עוטף עזה וישובים צמודי גדר צריך להיכנס לקצב אחר, למסלול עבודה אחר.

יעקב מרגי: כפי שידעו בכלכלה לדחוף את זה למעלה, ואני מאמין שגם לכם יש קריטריונים שדוחפים אותם למעלה, כך גם בקצב הביצוע.

יעקב מרגי: לא ייתכן דבר כזה.

יעקב מרגי: פרויקט של גן חד-כיתתי להריץ שנתיים וחצי בפרוצדורות?

<אלון נתן שוסטר: הייתי רוצה שננצל את ההזדמנות שאורי שיינין נמצא כאן.

<אילנית שושני: הביצוע הוא באחריות הרשות המקומית.

<אילנית שושני: הרשות היא שצריכה לפרסם את המכרזים.

<אילנית שושני: אני לא מסירה את ידיי מן האחריות.

<אילנית שושני: משרד החינוך כן מכיר בעוטף עזה, נותן לו את התיעדופים הנכונים, גם ברמה התקציבית וגם ברמת הביצוע.

יעקב מרגי: האמיני לי, אם משרד ממשלתי עוקב אחר אי-ביצוע של רשות מקומית ומבטל לה הרשאות וזה "מתגלגל" בשטח אז הם חושבים עשר פעמים.

יעקב מרגי: נציג פיקוד העורף, אני רוצה לשמוע ממך על הסוגיה הזאת, שאכן יש לכם עין בוחנת שבודקת שבישובים האלה כל הילדים נמצאים במבנים ממוגנים.

<גולן שרעבי: אנחנו בפיקוד העורף ביצענו את הבנייה בטווח 0-7 קילומטרים מן הרצועה בכל מוסדות החינוך ואת רובם סיימנו.

<גולן שרעבי: יש לנו עוד שני גנים שבהם אנחנו יוצאים לביצוע, ביד מרדכי יבנו בקרוב, המועצה תוקצבה כבר בסכום הזה על-ידי משרדי הממשלה ועל-ידינו, וגן בזמרת שנמצא בביצוע.

<גולן שרעבי: בזה אנחנו מסיימים את כל פרויקט 0-7 קילומטרים מן הרצועה באופן מלא.

<גולן שרעבי: אנחנו בשיח תמידי עם המועצות המקומיות כדי להבין אם יש פערים נוספים.

<גולן שרעבי: אנחנו לא מתוקצבים על זה.

<גולן שרעבי: כלומר, לנו אין יכולת לטפל בגנים חדשים.

יעקב מרגי: אבל האחריות על הביטחון היא שלכם.

<גולן שרעבי: כן.

יעקב מרגי: השאלה אם אתה יודע לומר לי היום שבכל הישובים האלה, כל המסגרות – מעונות וגנים – נמצאות במבנים בטוחים, לפי ההגדרה שלכם.

<גולן שרעבי: אנחנו בודקים את כל הגנים.

<גולן שרעבי: אנחנו עוברים בכל הגנים בעוטף עזה ומנחים.

<גולן שרעבי: אגב, את הגן בגבים אישרנו כחריג בשנה שעברה ותיקפנו את זה גם השנה.

<גולן שרעבי: אולם מעון של משרד הכלכלה יכול להיפתח באיזה מקום ואנחנו לא נדע על כך.

יעקב מרגי: מתחת לאף שלכם.

חיים ילין: מה שנפתח בלי שהמועצה יודעת, משפחתון של 5-6 ילדים, לא על זה אנחנו מדברים.

חיים ילין: אבל יש לכם אחריות במקום כזה לדעת שזה לא תקין, שזה לא עומד בסטנדרטים של פיקוד העורף, להביא לשם פלטות ולהביא את כל מה שניתן בכדי למגן את המקום הזה.

חיים ילין: זה באחריותכם.

<גולן שרעבי: זה בסדר גמור ועשינו את זה.

עודד פורר: כשאתה מקבל היתר אתה לא אמור להחתים את פיקוד העורף?

יעקב מרגי: לא מדברים על כך.

עודד פורר: הוא מדבר על מעונות חדשים שנבנו.

חיים ילין: לא על החדשים אלא על מעונות ישנים שלא עומדים בתקן.

יעקב מרגי: שאלנו אם מתחת לאף שלו – סליחה על הביטוי – נפתח מקום שהוא לא יודע עליו.

<גולן שרעבי: אם אתה פותח מעון במבנה קיים אתה לא מחתים אף אחד, אתה פשוט פותח.

<גולן שרעבי: זה נשאר במועצה.

<גולן שרעבי: בניין חדש מחייב אישור שלנו.

יעקב מרגי: אין לכם בקרה על דברים כאלה.

עודד פורר: אבל אם אתה פותח כיתה אתה משנה את הייעוד של המבנה.

יעקב מרגי: זה כאשר הולכים בהליך מסודר.

יעקב מרגי: אני רוצה לדעת שמחר-מחרתיים אין באיזה ישוב, בגלל לחץ, או בגלל אילוץ איזו מסגרת של 10-15 ילדים במבנה לא ממוגן.

חיים ילין: אתה יכול לקחת מועדון יישובי ולהפוך אותו לגן לתקופה של שנה.

חיים ילין: אין לך ברירה כי האלטרנטיבה היא שהמשפחות יהיו עם הילדים בבית.

עודד פורר: לגבי עולי אתיופיה עם משרד הכלכלה, היו לנו הרבה מעונות במרכזי הקליטה.

חיים ילין: אבל זה שונה כי כאן זה ממוגן.

<גולן שרעבי: בכל שנה אנחנו מקבלים פניות מהרשויות המקומיות לקראת פתיחת שנת הלימודים.

<גולן שרעבי: בשנה האחרונה הנחנו כיתות בשדרות וביד מרדכי, פעלנו בבית ספר "יובלי הבשור".

<גולן שרעבי: גם השנה קיבלנו פניות נוספות.

<גולן שרעבי: אנחנו מבצעים מעקב אחרי זה.

יעקב מרגי: תודה.

יעקב מרגי: נציג משרד האוצר, נכנסת באמצע הדיון ולא היית בשלב שדיברנו על החלטת הממשלה לגבי המעונות שמסתיימת ב-2016.

יעקב מרגי: אני טוען שבדיוני תקציב רגילים לא ניתן להדביק את היעדים שברציונל של אותה החלטת ממשלה.

יעקב מרגי: השאלה אם יש היערכות כלשהי, האם אתה יודע על הידברות כלשהי לגבי סוגיית בינוי מעונות וגנים, בכל הארץ, לפי אותה החלטת ממשלה.

יעקב מרגי: האם יש כוונה להאריך אותה?

יעקב מרגי: האם יש כוונה לתקצב אותה מחדש?

<אורי שיינין: מדברים עכשיו על בינוי באופן כללי או על בינוי מעונות יום בעוטף עזה?

יעקב מרגי: באופן כללי.

<אורי שיינין: באופן כללי התחילו דיוני תקציב, אנחנו בשלבים ראשונים יחסית עדיין במשרד לגבי כל הדרישות שלהם.

<אורי שיינין: מטבע הדברים מעונות יום הם אחד הדברים שנמצאים בראש סדרי העדיפויות של משרד הכלכלה.

<אורי שיינין: גם אנחנו מצפים שהם יעלו את זה.

<אורי שיינין: הם מעלים את זה.

עודד פורר: מה לגבי הכוונה להעביר אותם למשרד החינוך?

עודד פורר: זה לא עומד על הפרק?

יעקב מרגי: זה לא עומד על הפרק כרגע, לא בפניו, לא בפני אגף התקציבים.

יעקב מרגי: סביב אותה החלטת ממשלה שמכוחה עבדו בשנים 2014-2015, האם יש כוונה להאריך אותה?

יעקב מרגי: האם יש כוונה לתקצב אותה מחדש?

<אורי שיינין: ראשית, אני לא בטוח שצריך בהכרח.

<אורי שיינין: גם בהחלטת ממשלה בסופו של דבר, על-פי המנגנון של הנומרטור צריך להצביע על מקור.

<אורי שיינין: מכיוון שאנחנו בדיונים כלליים על התקציב הרי שמשרד הכלכלה – לא הייתי פה אבל התעדכנתי מחברי חגי פורגס – הוא אומר שזה בסדרי העדיפויות שלהם.

<אורי שיינין: אני לא רואה את ההבדל המהותי, אם זה יהיה בהחלטת ממשלה או יהיה במסגרת דיוני התקציב.

<אורי שיינין: כך או כך, יצטרכו למצוא לזה מקור תקציבי ולתעדף את זה על פני דברים אחרים.

<אורי שיינין: החלטת ממשלה במקרה הזה יכולה להיות הצהרה יפה, אבל זה לא ישנה את המציאות, ככל שזה אכן בסדרי העדיפויות של המשרד.

יעקב מרגי: תודה.

יעקב מרגי: חגי פורגס, שמענו מאילנית שושני שעלות של גן ממוגן, וטבעי שכך ובוודאי שזה נכון, יותר מ-50%, פי 1.7 מגן רגיל, כמעט פי שתיים.

יעקב מרגי: כנ"ל גם במעון.

יעקב מרגי: יש התייחסות לזה או שאתם מתקצבים בְעלות בפס רחב את כל הארץ באותו סכום?

<חגי פורגס: במסגרת החלטת הממשלה שהתייחסה לחיזוק החוסן בעוטף עזה הוטל עלינו לקבוע מחירון נורמטיבי, כך זה נקרא, תוספת על מעון סטנדרטי למעון ממוגן.

<חגי פורגס: התוספת שנקבעה אז בעקבות דיונים מקצועיים עם כל מיני גורמים הייתה של 37%.

<אלון נתן שוסטר: אנחנו לא הסכמנו למספר הזה.

<חגי פורגס: זה האחוז שנקבע בעקבות חוות דעת הנדסיות שלנו ושל הרשויות.

<אלון נתן שוסטר: אלה היו החלטות שלכם מבלי להתייעץ אתנו.

חיים ילין: אני מוכן שאתם תבנו.

חיים ילין: תביאו את המהנדס.

יעקב מרגי: הם ראשי מועצות שמיומנים בדיונים.

יעקב מרגי: תנו לו.

<חגי פורגס: בכל מקרה, באותו מועד כאשר נקבע האחוז ההוא אמרנו שב-2016 תיעשה בחינה מחודשת.

<חגי פורגס: אנחנו, בשיתוף פעולה גם עם אילנית שושני ממשרד החינוך וגם עם הרשויות המקומיות, ואנחנו נפגשים עם הגזברים, הם מעבירים לנו את הנתונים שלהם ואנחנו בודקים אותם.

יעקב מרגי: אתה מבין שראש המועצה, עם כל הרצון הטוב שלו להקים בית-ספר, גן ילדים או מעון, כשהוא יצטרך להשלים עלות של 30% מהפרויקט, וזה הוויכוח ביניכם – הם לא עתירי תקציבים, הם לא כמו עיריית מודיעין או שֹהם או כמו רשויות מקומיות חזקות אחרות.

<אורי שיינין: צריך להעיר שזה לא בדיוק 30% למיטב ידיעתי, ואסביר למה.

יעקב מרגי: זה 27%?

יעקב מרגי: יש פער כלשהו?

<אורי שיינין: יכול להיות שיש פער, אבל אסביר.

<אורי שיינין: היום העלות למטר במשרד החינוך זולה יותר מעלות למטר במעון יום.

<אורי שיינין: למה?

<אורי שיינין: לא בגלל שמשרד הכלכלה בהכרח נדיב יותר אלא בגלל שבמשרד הכלכלה דורשים לבנות מטבח ועוד דברים מעין אלה.

<אורי שיינין: מבחינת המיגון לא באמת משנה מה יש בתוך המבנה.

<אורי שיינין: לכן כשזה 37% לעומת 70% – 70% הולך על X ו-37% הולך על X פלוס 20%.

חיים ילין: בניתי גם וגם.

חיים ילין: אנחנו יוצאים למכרזים.

חיים ילין: אנחנו מראים את המכרזים ובסוף אומרים: תביא כסף ממקור אחר.

חיים ילין: אתה מביא מכל מיני מקומות, שאסור להם, כי אסור מאצ'ינג בתוך משרד ממשלה, כך אומרים לך, אז אתה צריך לצאת מחוץ למוסדות המדינה.

<אורי שיינין: לדעתי ביטלו את ההוראה הזאת.

<אורי שיינין: אכן הייתה הוראה כזאת בזמנך ונוכח הביקורת שאתה מעלה היא בוטלה.

<חגי פורגס: אפשר וזה קורה.

יעקב מרגי: חשוב לי לדעת שאתם ערים לסוגיה הזאת.

יעקב מרגי: יש פערים וצריך לצמצם אותם עד כדי אפס כי אי אפשר להשית על ראש רשות מקומית להשלים את הפיתוח, את הדלתא הזו, בבנייה של זה ובפיתוח של הכבישים וכל פרויקט שהמדינה מתקצבת.

יעקב מרגי: אם הוא יתחיל להוסיף רק עוד 5% – 5% ועוד 5% ועוד 5% – הוא יבוא אליי אחר-כך לבקש עזרה.

<אלון נתן שוסטר: אדוני היושב-ראש, אני רוצה לומר מילה אחת בעניין הזה.

<אלון נתן שוסטר: אנחנו נמצאים בתהליך.

<אלון נתן שוסטר: אני מבקש שבהחלטת הממשלה, אני מקווה מאוד שאורי שיינין והאנשים שעובדים אתו במשרד האוצר יהיו קשובים לפתיחת ערוץ עצמאי עבור בנייה עבורנו במשרד הכלכלה.

<אלון נתן שוסטר: אנחנו צריכים את זה עכשיו.

<אלון נתן שוסטר: לא היית כאן כשדיברתי.

<אלון נתן שוסטר: אנחנו לא יכולים לקבץ את הילדים בבית שאינו ממוגן.

<אלון נתן שוסטר: לכן מוכרחים כך וכך עשרות מיליוני שקלים, שאפשר לדרג אותם דירוג מסוים.

<אלון נתן שוסטר: חייבים את זה באופן עצמאי.

<אלון נתן שוסטר: אני מבקש שלא תיווצר הטעות שקרתה ב-2010.

<אלון נתן שוסטר: ב-2009 משרד הכלכלה ביצע סקר של צרכים.

<אלון נתן שוסטר: בינואר 2010 נתקבלה החלטה.

<אלון נתן שוסטר: מסתבר שההחלטה ההיא פשוט לא הייתה מדויקת כי היה שם 100% ולא ניתנה תוספת, לא 10% ולא 20% ולא 15%.

<אלון נתן שוסטר: אני מבקש שהמספרים שייקבעו בהחלטת הממשלה יהיו מתואמים.

יעקב מרגי: אם תהיה החלטת ממשלה.

<אלון נתן שוסטר: על זה אני בכלל לא חושב.

יעקב מרגי: שמעת את הדברים שנאמרו פה, ואני חידדתי ושאלתי.

<אלון נתן שוסטר: אחרת ניפגש פה בוודאות.

יעקב מרגי: אעלה את זה בסיכום.

חיים ילין: כבוד היושב-ראש, תודה רבה.

חיים ילין: אני רוצה להגיד שכולנו נמצאים באותו מקום ולא אחד נגד השני.

חיים ילין: בסופו של דבר המטרה פשוטה מאוד: להביא כמה שיותר משפחות ולתת את מקסימום הביטחון לילדים ולמשפחות, נקודה, זאת המטרה.

חיים ילין: למה זאת המטרה?

חיים ילין: כי בסופו של דבר אנחנו לא יכולים להפוך את הישובים לבסיסי צה"ל.

חיים ילין: מול רצועת עזה אנחנו צריכים לעמוד.

חיים ילין: כך גידלו אותנו, כך חינכו אותנו וזו המשימה שלנו.

חיים ילין: אבל בלי העזרה שלכם זה לא יעבוד.

חיים ילין: לכן כשמדברים על כל מדינת ישראל – בסדר, אני יכול להילחם היום בראייה של חבר כנסת על כל מדינת ישראל, ואני עושה את זה גם לגבי הצפון כי אני יודע מה מחכה להם בעקבות הניסיון בדרום.

חיים ילין: אבל אי אפשר לחכות להחלטת הממשלה על כלל מדינת ישראל בשביל להמשיך לפתח את עוטף עזה.

חיים ילין: זה הניצחון שלנו.

חיים ילין: אתם צריכים להיות שם.

חיים ילין: כשראשי המועצות יוצאים למכרזים, אלה מכרזים כדין, זה מה שיש, אין דרך אחרת לעמוד בסטנדרטים בבינוי שמתבקשים מראשי המועצות.

חיים ילין: הדבר האחרון הוא בנוגע לשינוי ייעוד או היתרים.

חיים ילין: אני מבקש להחריג את שינוי הייעוד ואת ההיתרים מהרשויות, שהם יעשו את זה תוך כדי הבנייה.

חיים ילין: הכוונה היא שעד שאתה לא קובע שינוי קרקע, אם היא חקלאית ואתה צריך להמיר אותה למוסדות חינוך, ואם אין לך היתר לא נותנים לך הרשאה תקציבית.

חיים ילין: מה היינו עושים?

חיים ילין: אני אומר לך "דוגרי": היינו עושים את כל זה בלי אישור.

חיים ילין: היינו מתחילים עם הקבלנים ואומרים להם: חבר'ה, תמשיכו.

חיים ילין: אחרת, לא נפתחת שנת הלימודים.

<אלון נתן שוסטר: מכיוון שאתה סיימת את תפקידך כראש רשות מקומית אתה יכול להגיד.

<אלון נתן שוסטר: אני לא סיימתי את תפקידי ואני לא יכול להגיד את זה.

חיים ילין: הרשאות תקציביות תנו בתחילת הדרך.

חיים ילין: אל תפתחו את מעון היום, אל תפתחו את הכיתה ואל תאשרו אם בסוף הדרך אין את ההיתר.

חיים ילין: את זה אפשר לעשות.

חיים ילין: כך חוסכים שנה.

חיים ילין: שימו לב, בעקבות כל מה שאמרתי חוסכים שנה.

חיים ילין: מי בא "לתחמן"?

חיים ילין: זה לא עסק.

חיים ילין: זה הביטחון של הילדים שלנו.

חיים ילין: כשאתם לא נמצאים אתנו במקום הזה החמאס לא מחכה, אין לו אלוהים, כידוע לכם, והוא יורה.

חיים ילין: או שאתם תשלמו, כפי שבנגב משלמים פרוטקשן לכמה אנשים כדי שלא יירו, תשלמו לחמאס כדי שלא יירה בינתיים, אם זה נראה לכם נכון יותר.

חיים ילין: אקוטי מבחינתנו לעשות את זה.

חיים ילין: תחריגו את עוטף עזה מכל התוכניות, בבקשה.

חיים ילין: זה לא כסף גדול.

חיים ילין: אל תחכו למיליארדים.

חיים ילין: כשמדברים על מיליארדים – לא יהיה כלום.

יעקב מרגי: מה לגבי הישוב גבים?

יעקב מרגי: מתי ישמעו שם את הקידוחים?

<אלון נתן שוסטר: לדעתי היום המקום נסגר ומתחילים לבנות, חותמים על הסכם.

<אלון נתן שוסטר: אני רוצה לשוב ולהודות, האימהות שהגיעו לכאן עוררו בעיה.

<אלון נתן שוסטר: במונחים של ראשי מועצה נושא גבים פתור, אחרי כל מה שחיים ילין אמר, עם כל ההתעלמויות.

יעקב מרגי: אבל הן הציבו בפנינו מראה איך התהליכים "מתגלגלים" במדינת ישראל.

<אלון נתן שוסטר: מי שלא הגיע לכאן זה אותם הורים על גבול מצרים ועל גבול עזה שיצטרכו להישאר בבית, או שלא תהיה לנו תשובה.

<אלון נתן שוסטר: היום אנחנו יכולים להיעזר בעזרתכם החשובה מאוד, כל האנשים שנמצאים כאן.

<אלון נתן שוסטר: הדרך היא פשוטה: לתקצב ייעודית את מי שצריך.

<אלון נתן שוסטר: אני סומך על חגי פורגס ואנשיו ועל אילנית שושני המצוינת ועל הסיוע האגפי של פיקוד העורף.

<אלון נתן שוסטר: צריך לתת לנו מסלולים ייעודיים ייחודיים, עם כל העזרה שחיים ילין הציע בהקשרים הסטטוטוריים.

<אלון נתן שוסטר: אנחנו נעמוד בזה.

<אלון נתן שוסטר: אין מצב שאנחנו נעשה את זה, כנראה נשב פה שוב בעוד כמה חודשים אם לא תתקבל החלטה ייעודית על מסלול ייעודי בחינוך ובכלכלה.

יעקב מרגי: תודה.

יעקב מרגי: אני מסכם את הדיון.

יעקב מרגי: הוועדה מודה לחברי הכנסת המציעים ולאימהות היקרות שהגיעו מן היישוב גבים.

יעקב מרגי: הוועדה קוראת למשרד החינוך להיכנס לנוהל עבודה מהיר יותר וזריז יותר מול הרשויות המקומיות ביישובי עוטף עזה וצמודי גדר.

יעקב מרגי: הוועדה קוראת לראש הממשלה, שהוא שר הכלכלה, להעביר החלטת ממשלה ייעודית להשלמת הפערים בבינוי גני ילדים ומעונות, בהמשך לדוח טרכטנברג והריבוי הטבעי ביישובים, צופה פני העתיד.

יעקב מרגי: הוועדה דורשת מפיקוד העורף לבצע ביקורות ביישובים אלה ולוודא שלא מתקיימות מסגרות לגיל הרך ומוסדות חינוך שאינם עומדים בתקן הראוי לרמת הביטחון, הבטיחות והסיכון שביישובים האלה.

יעקב מרגי: תודה רבה.

יעקב מרגי: הישיבה נעולה.